Andis Harasani

Andis Harasani (9 gusht 1971 – 9 mars 2025) ishte politikan dhe inxhinier shqiptar, i njohur për kontributin e tij në sektorin energjetik dhe angazhimin në politikën shqiptare. Gjatë karrierës së tij, ai ka mbajtur pozita të rëndësishme, duke shërbyer si Drejtor i Korporatës Elektroenergjetike Shqiptare (KESH), dhe deputet në dy legjislatura.

 Jeta e hershme dhe edukimi 
Andis Harasani lindi më 9 gusht 1971 në Tiranë. Ai përfundoi studimet në Fakultetin e Ekonomisë në Universitetin e Tiranës.

 Karriera profesionale dhe politike 
Në shtator të vitit 2002, Harasani u emërua drejtor i Korporatës Elektroenergjetike Shqiptare (KESH), një prej institucioneve kyçe në menaxhimin e energjisë në Shqipëri. Gjatë mandatit të tij deri në korrik 2005, ai u përball me sfida të rëndësishme, si rritja e efikasitetit dhe përmirësimi i infrastrukturës energjetike të vendit.

Pas kësaj periudhe, Harasani iu bashkua politikës, duke u bërë pjesë e Partisë Socialiste të Shqipërisë (PS). Në zgjedhjet parlamentare të vitit 2005, ai u zgjodh deputet i Kuvendit të Shqipërisë, përfaqësues i njësisë nr. 4 në Tiranë. Në vitin 2009, ai fitoi një mandat të dytë si deputet, këtë herë duke përfaqësuar zonën e Rrogozhinës. Gjatë periudhës së tij në Kuvend, ai kishte një rol aktiv në debatet për zhvillimet politike dhe institucionale në vend.

Pas humbjes së PS-së në zgjedhjet e vitit 2009, Harasani pati përplasje të forta me kryetarin e partisë, Edi Rama, të cilin e kritikoi për mungesë transparence dhe për lejimin e fraksioneve që, sipas tij, kishin dobësuar partinë. Ai e fajësoi gjithashtu për vendimin për të mos kandiduar si deputet, vendim që e konsideroi një nga arsyet e humbjes.

Në vitin 2010, tensionet mes tyre u thelluan më tej, me Harasanin që akuzoi Ramën për përçarje të brendshme dhe shkelje të statutit të PS-së. Pas largimit nga politika në vitin 2013, ai vazhdoi të ishte një kritik i hapur i drejtimit të Ramës, duke e akuzuar në mënyrë të përsëritur për degradimin e strukturave të partisë dhe për një stil udhëheqjeje autoritar, që sipas tij kishte dëmtuar edhe opozitën.

Kritikat e tij vijuan edhe në vitet pasuese, shpesh të shprehura në mënyrë ironike, si në rastin e deklaratave për bashkimin me Kosovën apo në komentet ndaj vendimeve të diskutueshme të qeverisë në fushën ekonomike.

 Veprimtaria pas politikës 
Pas largimit nga politika aktive në vitin 2012, Harasani u angazhua në sektorin privat dhe jetoi një periudhë të rëndësishme në New York,  ShBA. Edhe pse larg politikës, ai mbeti aktiv në rrjetet sociale dhe në diskutimet për çështje të energjitikës,ekonomisë dhe zhvillimeve të tjera në Shqipëri.

Më 9 mars 2025, Andis Harasani ndërroi jetë në moshën 53-vjeçare, pas një beteje me një sëmundje të rëndë. Lajmi u bë i ditur nga familja e tij.

 Referime 

Kategoria:Lindje 1971
Kategoria:Deputetë të Kuvendit të Shqipërisë
Kategoria:Njerëz që jetojnë
Kategoria:Biografi shqiptare